b'\n_START_ARTICLE_\nFilmo anonsas\n_START_PARAGRAPH_\nFilmo anonsas, arba kitaip\xc2\xa0\xe2\x80\x93 demonstracinis filmo klipas (angl. trailer) yra vaidybinio filmo, greitu metu pasirodysian\xc4\x8dio kino teatruose, reklaminis filmukas. Toki\xc5\xb3 klip\xc5\xb3 pavadinimas \xe2\x80\x9etrailer\xe2\x80\x9c (liet. priekaba) kilo d\xc4\x97l to, jog i\xc5\xa1 pat prad\xc5\xbei\xc5\xb3 jie buvo rodomi ne prie\xc5\xa1, o po kino seans\xc5\xb3. Tai t\xc4\x99s\xc4\x97si neilgai, nes \xc5\xbei\xc5\xabrovai palikdavo kino sales vos tik pasibaigus filmui, ta\xc4\x8diau, nepaisant to, pavadinimas i\xc5\xa1liko nepakit\xc4\x99s. Dabar anonsai yra rodomi prie\xc5\xa1 kino film\xc4\x85 (arba prie\xc5\xa1 pirm\xc4\x85j\xc4\xaf, A film\xc4\x85, dvigubame dviej\xc5\xb3 film\xc5\xb3 seanse)._NEWLINE_Film\xc5\xb3 anonsai tapo populiar\xc5\xabs DVD bei Blu-ray disk\xc5\xb3 formatuose, taip pat ir internete bei mobiliuosiuose prietaisuose. I\xc5\xa1 ma\xc5\xbedaug de\xc5\xa1imties bilijon\xc5\xb3 video per\xc5\xbei\xc5\xabr\xc5\xb3 kiekvienais metais, film\xc5\xb3 anonsai u\xc5\xbeima tre\xc4\x8di\xc4\x85j\xc4\x85 viet\xc4\x85 pagal populiarum\xc4\x85 po \xc5\xbeini\xc5\xb3 ir vartotoj\xc5\xb3 sukurt\xc5\xb3 video.\n_START_SECTION_\nIstorija\n_START_PARAGRAPH_\nPirmasis anonsas buvo parodytas JAV 1913 met\xc5\xb3 lapkri\xc4\x8dio m\xc4\x97nes\xc4\xaf, kai \xe2\x80\x9eMarcus Loew\xe2\x80\x9c kino teatro kompanijos reklamos vadybininkas Nils Granlund, suk\xc5\xabr\xc4\x97 reklamin\xc4\xaf filmuk\xc4\x85 miuziklui \xe2\x80\x9eMalonum\xc5\xb3 ie\xc5\xa1kotojai\xe2\x80\x9c (The Pleasure seekers), rodom\xc4\x85 \xe2\x80\x9eWinter Garden\xe2\x80\x9c kino teatre Brodv\xc4\x97juje. M. Loew nusprend\xc4\x97 t\xc4\x99sti \xc5\xa1i\xc4\x85 id\xc4\x97j\xc4\x85, kuri Linkolno, Nebraskos \xe2\x80\x9eDaily Star\xe2\x80\x9c leidinyje buvo apib\xc5\xabdinta kaip \xe2\x80\x9evisi\xc5\xa1kai naujas ir unikalus triukas\xe2\x80\x9d, taip pat buvo pamin\xc4\x97ta, kad \xe2\x80\x9erepeticij\xc5\xb3 ir kit\xc5\xb3 \xc4\xafvyki\xc5\xb3, susijusi\xc5\xb3 su produkcija, vaizdai bus rodomi anks\xc4\x8diau u\xc5\xbe film\xc4\x85, kad pristatyt\xc5\xb3 M. Loew kino teatr\xc4\x85, ir u\xc5\xbeims daugumos skelbim\xc5\xb3 lent\xc5\xb3 tipo reklam\xc5\xb3 viet\xc4\x85\xe2\x80\x9d. N. Granlund taip pat buvo pirmasis, panaudoj\xc4\x99s anons\xc4\x85 pristatyti art\xc4\x97jan\xc4\x8diam filmui, kuriame vaidino Charlie Chaplin. Tai \xc4\xafvyko \xe2\x80\x9eLoew Seventh Avenue\xe2\x80\x9c kino teatre, Harleme, 1914 metais. Iki pat XX a. 6-ojo de\xc5\xa1imtme\xc4\x8dio anonsus da\xc5\xbeniausiai kurdavo Nacionalin\xc4\x97s Ekrano tarnybos, juose buvo vaizduojamos \xc4\xafvairios reklamin\xc4\x97s scenos, papildytos dideliais teksto segmentais, kurie apib\xc5\xabdindavo filmo istorij\xc4\x85, o garso takelis b\xc5\xabdavo imamas i\xc5\xa1 studijos fonotekos. Dauguma filmo anons\xc5\xb3 b\xc5\xabdavo naratyvo formos, kai kuriuose naudoti itin stentori\xc5\xa1ki ir \xc4\xaftaig\xc5\xabs garso takeliai._NEWLINE_Septintojo de\xc5\xa1. prad\xc5\xbeioje, film\xc5\xb3 anonsai pasikeit\xc4\x97. Populiariausiais tapo ma\xc5\xbeai teksto turintys, greito monta\xc5\xbeo anonsai, kuriems \xc4\xaftak\xc4\x85 tikriausiai padar\xc4\x97 \xe2\x80\x9eNew Hollywood\xe2\x80\x9d ir nauj\xc5\xb3 technologij\xc5\xb3 atsiradimas, kurios tapo labai populiarios televizijoje. Stanley Kubrick buvo vienas i\xc5\xa1 labiausiai prisid\xc4\x97jusi\xc5\xb3 prie naujosios mados atsiradimo d\xc4\x97l monta\xc5\xbeo panaudoto filmuose \xe2\x80\x9eLolita\xe2\x80\x9c (Lolita), \xe2\x80\x9eDaktaras Streind\xc5\xbelavas arba kaip a\xc5\xa1 nustojau jaudintis ir pamilau atomin\xc4\x99 bomb\xc4\x85\xe2\x80\x9c (Dr Strangelove or: How I Learned to Stop Worrying and Love the Bomb) ir \xe2\x80\x9e2001 m. kosmin\xc4\x97 odis\xc4\x97ja\xe2\x80\x9c (2001: A Space Odyssey). S. Kubrick pagrindinis \xc4\xafkv\xc4\x97pimo \xc5\xa1altinis, leid\xc4\x99s sukurti \xe2\x80\x9eDaktaro Streind\xc5\xbelavo\xe2\x80\x9c anons\xc4\x85, buvo trumpas kanadie\xc4\x8dio Arthur Lipsett filmas \xe2\x80\x9eLabai, labai gra\xc5\xbeu\xe2\x80\x9c (Very Nice, very nice). V\xc4\x97liau Pablo Ferro suk\xc5\xabr\xc4\x97 Stanley apdovanojim\xc4\x85 pelnius\xc4\xaf anons\xc4\x85 filmui \xe2\x80\x9ePrisukamas apelsinas\xe2\x80\x9c (A Clockwork Orange)._NEWLINE_Ankstesni\xc5\xb3 de\xc5\xa1imtme\xc4\x8di\xc5\xb3 kino anonsai buvo kuriami tik d\xc4\x97l pramogos, o juos sudar\xc4\x97 pie\xc5\xa1tiniai paveiksl\xc4\x97liai, trumpi nuotyki\xc5\xb3 epizodai. \xc5\xa0ie anonsai buvo \xc5\xbeymiai trumpesni nei \xc5\xa1iuolaikiniai ir da\xc5\xbeniausiai susid\xc4\x97davo tik i\xc5\xa1 pavadinimo ir nepanaudot\xc5\xb3 kadr\xc5\xb3. \xc5\xa0iandien ilgesni, kokybi\xc5\xa1kesni ir turintys daugiau reklamin\xc4\xaf pob\xc5\xabd\xc4\xaf film\xc5\xb3 anonsai i\xc5\xa1st\xc5\xabm\xc4\x97 senamadi\xc5\xa1kus anonsus ir da\xc5\xbeniausiai pirmos dvide\xc5\xa1imt minu\xc4\x8di\xc5\xb3 prie\xc5\xa1 prasidedant filmui kino teatre, b\xc5\xabna skiriamos jiems._NEWLINE_Daugumoje film\xc5\xb3, skirt\xc5\xb3 \xc5\xbei\xc5\xabr\xc4\x97ti namuose, taip pat yra tos pa\xc4\x8dios kompanijos film\xc5\xb3 anons\xc5\xb3, kurie tur\xc4\x97t\xc5\xb3 pasirodyti netrukus po pastarojo filmo debiuto. Tai b\xc5\xabdas sutaupyti l\xc4\x97\xc5\xa1\xc5\xb3 naujus filmus ma\xc5\xbeiau reklamuojant televizijoje. Tokiuose VHS \xc4\xafra\xc5\xa1uose stengiamasi priminti \xc5\xbei\xc5\xabrovui, kad jis per\xc5\xbei\xc5\xabr\xc4\x97t\xc5\xb3 greit pasirodan\xc4\x8di\xc5\xb3 film\xc5\xb3 anonsus po filmo. Atsiradus DVD ir Blu-ray kokyb\xc4\x97s \xc4\xafra\xc5\xa1ams, anonsai tampa papildoma pramoga\xc2\xa0\xe2\x80\x93 ne tik paprastais reklaminiais filmukais.\n_START_SECTION_\nApibr\xc4\x97\xc5\xbeimas\n_START_PARAGRAPH_\nFilm\xc5\xb3 anonsai yra kuriami naudojant \xc4\xafvairius kadrus i\xc5\xa1 filmo, kuris yra reklamuojamas. Kadangi anonso paskirtis yra pritraukti \xc5\xbei\xc5\xabrovus, \xc5\xa1ios i\xc5\xa1karpos yra parenkamos i\xc5\xa1 pa\xc4\x8di\xc5\xb3 juokingiausi\xc5\xb3, \xc4\xafdomiausi\xc5\xb3 ir svarbiausi\xc5\xb3 filmo viet\xc5\xb3, ta\xc4\x8diau tai tik sutrumpinta filmo versija, kuri neatskleid\xc5\xbeia siu\xc5\xbeeto. D\xc4\x97l \xc5\xa1io tikslo anonse pasirodan\xc4\x8dios filmo scenos neb\xc5\xabtinai vaizduojamos ta pa\xc4\x8dia tvarka kaip ir filme. \xc5\xa0\xc4\xaf tiksl\xc4\x85 anonsas turi pasiekti ma\xc5\xbeiau nei per 2 minutes 30 sekund\xc5\xbei\xc5\xb3\xc2\xa0\xe2\x80\x93 tai did\xc5\xbeiausias laikas leid\xc5\xbeiamas MPAA (Motion Picture Association of America). Kiekviena studija ar platintojas turi galimyb\xc4\x99 vien\xc4\x85 kart\xc4\x85 metuose vir\xc5\xa1yti anonsui skirt\xc4\x85 laiko limit\xc4\x85, jei mano, jog tai b\xc5\xabtina konkre\xc4\x8diam filmui._NEWLINE_Kai kuriuose anonsuose yra naudojami special\xc5\xabs kadrai (angl. special shoot), kurie yra filmuojami vien reklamos tikslais ir filme net nepasirodo. Ry\xc5\xa1kiausias filmas, kuriame buvo panaudota \xc5\xa1i technika\xc2\xa0\xe2\x80\x93 tai \xe2\x80\x9eTerminatorius 2: paskutinio teismo diena\xe2\x80\x9c (Terminator 2: Judgement Day), kurio anonse rodoma ry\xc5\xa1ki speciali\xc5\xb3j\xc5\xb3 efekt\xc5\xb3 scena, kurioje T-800 terminatorius yra surenkamas gamykloje, ta\xc4\x8diau filme \xc5\xa1ios scenos \xc5\xbei\xc5\xabrovai negali i\xc5\xa1vysti. Kompanija \xe2\x80\x9eDimension films\xe2\x80\x9c taip pat filmavo papildomas scenas perdirbtam 2006 met\xc5\xb3 siaubo filmui \xe2\x80\x9eJuodosios Kal\xc4\x97dos\xe2\x80\x9c (Black Christmas)\xc2\xa0\xe2\x80\x93 \xc5\xa1i filmuota med\xc5\xbeiaga buvo naudojama reklamai ir taip pat nebuvo \xc4\xaftraukta \xc4\xaf filmo galutin\xc4\xaf variant\xc4\x85, pateikiam\xc4\x85 \xc5\xbei\xc5\xabrovams. Vieno i\xc5\xa1 populiariusi\xc5\xb3 2002 met\xc5\xb3 film\xc5\xb3 \xe2\x80\x9e\xc5\xbdmogus-voras\xe2\x80\x9c (Spider Man) anonsui buvo specialiai sukurta visa veiksm\xc5\xb3 serija, kuriuose rodomi banko pl\xc4\x97\xc5\xa1ikai, m\xc4\x97ginantys pasprukti sraigtasparniu, ta\xc4\x8diau pakli\xc5\xabvantys \xc4\xaf mil\xc5\xbeini\xc5\xa1k\xc4\x85 tinkl\xc4\x85 tarp dviej\xc5\xb3 Pasaulio prekybos centro (World Trade Center) bok\xc5\xa1t\xc5\xb3. Ta\xc4\x8diau po rugs\xc4\x97jo vienuoliktosios atak\xc5\xb3 \xc5\xa1ie kadrai buvo pa\xc5\xa1alinti i\xc5\xa1 filmo._NEWLINE_Vienas populiariausi\xc5\xb3 anons\xc5\xb3, kuriame naudoti special\xc5\xabs kadrai tai 1960-\xc5\xb3j\xc5\xb3 met\xc5\xb3 trileris \xe2\x80\x9ePsichopatas\xe2\x80\x9c (Psycho), kur\xc4\xaf re\xc5\xbeisavo Alfred Hitchcock. Filmo epizodas, kuriame Alfred Hitchcock staiga nutraukia du\xc5\xa1o u\xc5\xbeuolaidas, ekrane pasirodo Vera Miles ir girdimas jos krauj\xc4\x85 stingdantis klyksmas. Kadangi anonsas buvo filmuojamas jau po filmo k\xc5\xabrimo ir Janet Leigh, tikroji \xc5\xa1io vaidmens atlik\xc4\x97ja, nebegal\xc4\x97jo daugiau filmuotis, A. Hitchcock anonso filmavimui pasirinko V. Miles ir u\xc5\xbed\xc4\x97jo jai \xc5\xa1vies\xc5\xb3 peruk\xc4\x85. Kadangi filmo pavadinimas \xe2\x80\x9ePsichopatas\xe2\x80\x9c u\xc5\xbe\xc4\x97m\xc4\x97 didel\xc4\x99 dal\xc4\xaf ekrano, \xc5\xbei\xc5\xabrovai nepasteb\xc4\x97jo aktori\xc5\xb3 sukeitimo daugel\xc4\xaf met\xc5\xb3, kol sustabdyto kadro (angl. freeze-frames) analiz\xc4\x97s ai\xc5\xa1kiai parod\xc4\x97, kad anonso scen\xc4\x85 du\xc5\xa1e atliko ne Janet Leigh, o Vera Miles._NEWLINE_Los And\xc5\xbeele ir Niujorke yra tuzinai kompanij\xc5\xb3, kurios specializuojasi film\xc5\xb3 anons\xc5\xb3 k\xc5\xabrime. Anonsas gali b\xc5\xabti sukurtas agent\xc5\xabrose (tokiose kaip \xe2\x80\x9eThe Cimarron Group\xe2\x80\x9c, \xe2\x80\x9eMOJO\xe2\x80\x9c, \xe2\x80\x9eThe Ant Farm\xe2\x80\x9c, \xe2\x80\x9eBen Cain\xe2\x80\x9c, \xe2\x80\x9eAspect Ratio\xe2\x80\x9c, \xe2\x80\x9eFlyer Entertainment\xe2\x80\x9c, \xe2\x80\x9eTrailer Park\xe2\x80\x9c, \xe2\x80\x9eBuddha Jones\xe2\x80\x9c), nors pats filmas kuriamas studijoje. Kadangi suredaguotas filmas \xc5\xa1iuo momentu dar neegzistuoja, anons\xc5\xb3 montuotojai dirba su neredaguota filmuota med\xc5\xbeiaga. Taigi anonse gali b\xc5\xabti tokios filmuotos med\xc5\xbeiagos, kurios n\xc4\x97ra galutiniame filme, arba anonso ir filmo k\xc5\xabr\xc4\x97jai gali naudoti skirtingus to paties kadro filmavimo b\xc5\xabdus. Muzika anonse taip pat gali neatitikti tos, kuri skamb\xc4\x97s filme, tai dar viena j\xc5\xb3 k\xc5\xabrimui b\xc5\xabding\xc5\xb3 technik\xc5\xb3. Da\xc5\xbeniausiai visada yra reikalaujama, kad anonsai b\xc5\xabt\xc5\xb3 sukuriami \xc5\xbeymiai anks\xc4\x8diau nei kompozitoriai yra pasamdomi, kartais net metus prie\xc5\xa1 filmo platinim\xc4\x85. Da\xc5\xbenai kompozitoriai b\xc5\xabna paskutiniai k\xc5\xabr\xc4\x97jai, kurie dirba prie filmo._NEWLINE_Kai kurie anonsai, kuriuose yra epizodai nepasirodantys filme, yra labai trok\xc5\xa1tami kolekcinink\xc5\xb3, ypa\xc4\x8d filmai tap\xc4\x99 klasika. Pavyzd\xc5\xbeiui, filmo \xe2\x80\x9eKasablanka\xe2\x80\x9c (Casablanca) anonse persona\xc5\xbeas Rick Blaine, prie\xc5\xa1 nu\xc5\xa1audamas Major Strasser sako: \xe2\x80\x9eGerai, tu to pra\xc5\xa1ei!\xe2\x80\x9d\xc2\xa0\xe2\x80\x93 ir tai yra epizodas, kurio filme \xc5\xbei\xc5\xabrovai negali i\xc5\xa1vysti.\n_START_SECTION_\nTiesa prie\xc5\xa1 klaidinim\xc4\x85\n_START_PARAGRAPH_\nB\xc4\x97gant metams pasitaik\xc4\x97 daugyb\xc4\x97 atvej\xc5\xb3, kuomet anonsai perteikdavo klaiding\xc4\x85 film\xc5\xb3 reprezentacij\xc4\x85. Jie gali suteikti \xc4\xafsp\xc5\xabd\xc4\xaf, jog garsenyb\xc4\x97, kuri vaidina tik ma\xc5\xbeyt\xc4\x97je filmo dalyje, yra viena i\xc5\xa1 pagrindini\xc5\xb3 aktori\xc5\xb3. Arba reklamuojant miuzikl\xc4\x85, patraukl\xc5\xb3 tik merginoms d\xc4\x97l demografi\xc5\xa1kai susiklos\xc4\x8diusios stereotipin\xc4\x97s aplinkos, kino studija kuria j\xc4\xaf suteikiant \xc4\xafsp\xc5\xabd\xc4\xaf, jog jame yra daugiau veiksmo. Tokie triukai paprastai naudojami, kad anonsas pasiekt\xc5\xb3 didesn\xc4\x99 \xc5\xbei\xc5\xabrov\xc5\xb3 auditorij\xc4\x85. Kartais anonsuose pateikiama filmuota med\xc5\xbeiaga, kurios n\xc4\x97ra pa\xc4\x8diame filme. Tai gali b\xc5\xabti meninis pasirinkimas (kaip atvejis su \xe2\x80\x9ePixar\xe2\x80\x9c reklama) arba d\xc4\x97l to, jog anonsas buvo sukurtas anks\xc4\x8diau nei baigtas galutinis filmo variantas, o kitais atvejais taip daroma norint suteikti \xc5\xbei\xc5\xabrovams skirtingus \xc4\xafsp\xc5\xabd\xc5\xbeius apie film\xc4\x85. Film\xc5\xb3 anonsai gali b\xc5\xabti klaidinantys \xe2\x80\x9ed\xc4\x97l naudos pa\xc4\x8diai auditorijai\xe2\x80\x9c, kuomet esant \xc4\xafprastai situacijai auditorija nepamatyt\xc5\xb3 tokio filmo d\xc4\x97l savo i\xc5\xa1ankstinumo, tad pasitelkiant jauko ir pasikeitimo princip\xc4\x85 (angl. bait-and-switch), kuomet potencial\xc5\xabs pirk\xc4\x97jai yra suviliojami d\xc4\x97l tam tikr\xc5\xb3 pigi\xc5\xb3 preki\xc5\xb3/paslaug\xc5\xb3, o v\xc4\x97liau bandoma juos \xc4\xaftikinti pirkti pana\xc5\xa1ias, tik brangesnes prekes/paslaugas, jie gali leisti auditorijai \xc4\xafgauti ger\xc4\x85 \xc5\xbei\xc5\xabr\xc4\x97jimo patirt\xc4\xaf, kurios jie paprastai ne\xc4\xafgaut\xc5\xb3. Deja, pasitaiko ir atvirk\xc5\xa1tini\xc5\xb3 situacij\xc5\xb3, kuomet itin gerus anonsus sumenkina vidutiniai filmai. \xc5\xa0tai, viena amerikiet\xc4\x97 i\xc5\xa1k\xc4\x97l\xc4\x97 kaltinimus filmo \xe2\x80\x9eVa\xc5\xbeiuok\xe2\x80\x9c (Drive) k\xc5\xabr\xc4\x97jams, nes filmas nei\xc5\xa1pild\xc4\x97 jos l\xc5\xabkes\xc4\x8di\xc5\xb3 ir neperteik\xc4\x97 to, kas buvo vaizduojama jo anonse.\n_START_SECTION_\nKolekcijos\n_START_PARAGRAPH_\nNacionalin\xc4\x97 ekrano tarnyba (National Screen Service, NSS) konstatavo, jog film\xc5\xb3 anonsai tur\xc4\x97t\xc5\xb3 b\xc5\xabti gr\xc4\x85\xc5\xbeinami (kino teatro i\xc5\xa1laidomis) arba sunaikinami, deja, nebuvo nustatyta, jog tur\xc4\x97t\xc5\xb3 b\xc5\xabti pateikiami sunaikinimo ir atsikratymo \xc4\xafrodymai. Prekyba anonsais atsirado tuomet, kai tapo ai\xc5\xa1ku, jog kai kurie i\xc5\xa1 j\xc5\xb3 yra ypa\xc4\x8d vertingi kolekcionieriams. Daugumo film\xc5\xb3, kaip \xe2\x80\x9e\xc5\xbdvaig\xc5\xbed\xc5\xbei\xc5\xb3 karai\xe2\x80\x9c, anonsai, kurie buvo skelbiami kaip sunaikinti, buvo i\xc5\xa1traukti i\xc5\xa1 \xc5\xa1iuk\xc5\xa1li\xc5\xb3 d\xc4\x97\xc5\xbei\xc5\xb3 ir parduoti kino teatro darbuotoj\xc5\xb3. \xc5\xbdinant, jog sumontuoti vien\xc4\x85 i\xc5\xa1 anons\xc5\xb3 kainuodavo ma\xc5\xbedaug 60 doleri\xc5\xb3 (1981\xc2\xa0m. duomenimis), o u\xc5\xbe rodym\xc4\x85 kino teatruose b\xc5\xabdavo gaunama tik 10 doleri\xc5\xb3, tai l\xc4\x97m\xc4\x97, jog NSS pak\xc4\x97l\xc4\x97 anons\xc5\xb3 nuomos kainas, o tai i\xc5\xa1\xc5\xa1auk\xc4\x97 \xc5\xbeym\xc5\xb3 anons\xc5\xb3, rodom\xc5\xb3 kino teatruose, skai\xc4\x8diaus suma\xc5\xbe\xc4\x97jim\xc4\x85._NEWLINE_Kai kurie kino teatrai prad\xc4\x97jo rodyti \xe2\x80\x9eanons\xc5\xb3 \xc5\xa1iuk\xc5\xa1li\xc5\xb3\xe2\x80\x9c programas, susidedan\xc4\x8dias vien tik i\xc5\xa1 anons\xc5\xb3, nerodant pagrindini\xc5\xb3 film\xc5\xb3. Pana\xc5\xa1iai, buvo prad\xc4\x97ti pardavin\xc4\x97ti DVD diskai, kuriuose buvo vien tik film\xc5\xb3 anonsai ir, kurie buvo tipi\xc5\xa1kai kuriam\xc5\xb3 tik d\xc4\x97l \xc5\xbeanr\xc5\xb3 demonstracijos.\n_START_SECTION_\n\xc4\xaevertinimo kortel\xc4\x97s\n_START_PARAGRAPH_\nAmerikos kino asociacija (Motion Picture Association of America) teigia, jog kino teatrams pritaikyti anonsai netur\xc4\x97t\xc5\xb3 trukti ilgiau nei 2 min. ir 30 sek., ir kiekvienai didelei kino studijai per metus yra leid\xc5\xbeiama viena \xc5\xa1ios taisykl\xc4\x97s i\xc5\xa1imtis. Interneto ar nam\xc5\xb3 vaizd\xc5\xb3 anonsams trukm\xc4\x97s reikalavimai n\xc4\x97ra taikomi. \xc4\xaevertinimo kortel\xc4\x97s yra teikiamos atsi\xc5\xbevelgiant \xc4\xaf tai, kaip gerai anonsas atitinka MPAA standartus._NEWLINE_\xc5\xbdalia juosta yra \xc5\xbealio fono grafika, rodoma filmo anonso prad\xc5\xbeioje. Iki 2009\xc2\xa0m. baland\xc5\xbeio m\xc4\x97n. juostos identifikuodavo, jog filmas tinka visoms auditorijoms ir da\xc5\xbenai jose b\xc5\xabdavo pateikiami filmo MPAA reitingas. Tai parodydavo, jog anonsas atitinka kino film\xc5\xb3 standartus, nustatytus MPAA, kurie \xc4\xaftraukia \xc4\xafvairius necenz\xc5\xabrin\xc4\x97s kalbos, smurto, seksualumo arba nemaloni\xc5\xb3 vaizd\xc5\xb3 limitus. 2009-\xc5\xb3j\xc5\xb3 baland\xc4\xaf MPAA pakeit\xc4\x97 u\xc5\xbera\xc5\xa1\xc4\x85 \xe2\x80\x9etinka visoms auditorijoms\xe2\x80\x9c \xc4\xaf \xe2\x80\x9etinka atitinkamoms auditorijoms\xe2\x80\x9c, atsi\xc5\xbevelgiant \xc4\xaf tai, jog anons\xc5\xb3 turinys gali b\xc5\xabti \xc4\xafdomus ir tinkamas b\xc5\xabtent tiems kino teatro \xc5\xbei\xc5\xabrovams, kurie at\xc4\x97jo \xc5\xbei\xc5\xabr\xc4\x97ti pana\xc5\xa1aus turinio filmo._NEWLINE_Anonsams, kurie nesilaiko MPAA reikalavim\xc5\xb3 ir neatitinka standart\xc5\xb3, gali b\xc5\xabti suteikiama raudona juosta, kuri \xc4\xafsp\xc4\x97ja, jog j\xc5\xb3 turinys yra tinkamas tik apib\xc4\x97\xc5\xbetai ar suaugusi\xc5\xb3j\xc5\xb3 auditorijai. \xc5\xa0ie anonsai gali b\xc5\xabti rodomi tik prie\xc5\xa1 filmus, \xc4\xafvertintus R-\xc4\xafvertinimu, NC-17 \xc4\xafvertinimu, ar neturintiems \xc4\xafvertinimo (tik tiems filmams, kurie yra i\xc5\xa1leisti kino teatruose, \xc4\xafvertintuose R ir ne PG-13 \xc4\xafvertintuose teatruose), arba i\xc5\xa1imtinais atvejais, \xc4\xafvertintais PG-13. \xc5\xa0iuose anonsuose gali b\xc5\xabti nuogybi\xc5\xb3, ne\xc5\xa1vankybi\xc5\xb3 ar kit\xc5\xb3 turini\xc5\xb3, nepriimtin\xc5\xb3 vaikams.\n_START_SECTION_\nApdovanojimai\n_START_PARAGRAPH_\nKiekvienais metais vyksta du did\xc5\xbeiausi renginiai, kurie apdovanoja \xc4\xaf\xc5\xbeymius film\xc5\xb3 anonsus: Meno rakto apdovanojimai (Key Art Awards), organizuojamus leidinio \xe2\x80\x9eThe Hollywood Reporter\xe2\x80\x9c, ir Auksinio anonso apdovanojimai (Golden Trailer Awards). Golden Trailer Awards dalyviais gali b\xc5\xabti tik tie anonsai, kurie \xc4\xafsitraukia \xc4\xaf konkurs\xc4\x85, o Key Art Awards renginio organizatoriai i\xc5\xa1renka laim\xc4\x97tojus \xc4\xafvairiausiuose k\xc5\xabrybini\xc5\xb3 film\xc5\xb3 reklamavimo dalyse nuo anons\xc5\xb3 ir televizijos vaizdo klip\xc5\xb3 iki spausdintin\xc4\x97s reklamos ir plakat\xc5\xb3. Ankstyvoji Key Art Awards ceremonija da\xc5\xbeniausiai rengiama Kodak teatre, Holivude. Tinklalapis The Film Informant atrinko film\xc5\xb3 marketingo medijas ir sureng\xc4\x97 pirmuosius TFI apdovanojimus 2012 met\xc5\xb3 saus\xc4\xaf. \xc5\xa0is tinklalapis pirmasis prad\xc4\x97jo kasdien ie\xc5\xa1koti ir reitinguoti film\xc5\xb3 marketingo medijas.\n_START_SECTION_\nFilm\xc5\xb3 anonsai Lietuvoje\n_START_PARAGRAPH_\nLietuvoje film\xc5\xb3 anonsai taip pat kuriami anks\xc4\x8diau negu pats filmas (kaip pavyzd\xc4\xaf galima pateikti film\xc4\x85 \xe2\x80\x9eTadas Blinda. Prad\xc5\xbeia\xe2\x80\x9c, kurio anonsas buvo platinamas dar tada, kai filmas buvo tik kuriamas). J\xc5\xb3 tikslai nesiskiria nuo u\xc5\xbesienyje kuriam\xc5\xb3 anons\xc5\xb3\xc2\xa0\xe2\x80\x93 \xc5\xa1ie taip pat skirti trumpai pristatyti film\xc4\x85, padaryti \xc4\xafsp\xc5\xabd\xc4\xaf, atskleisti filmo dvasi\xc4\x85, jausm\xc4\x85 ir pritraukti \xc5\xbei\xc5\xabrovo susidom\xc4\x97jim\xc4\x85. Taip pat gana da\xc5\xbenai pasitaiko, jog anonsus kuria profesionalai \xe2\x80\x9ei\xc5\xa1 \xc5\xa1ono\xe2\x80\x9c, kadangi patys k\xc5\xabr\xc4\x97jai filmo momentus \xc5\xbeino per daug gerai, kad objektyviai atrinkt\xc5\xb3 tuos kelis kadrus, kurie labiausiai intriguoja, perduoda reikiam\xc4\x85 \xc5\xbeinut\xc4\x99 ir atspindi i\xc5\xa1skirtinius momentus. Anonso prad\xc5\xbeioje \xc4\xafprastai yra trumpai parodomas \xc5\xbeymesni\xc5\xb3 aktori\xc5\xb3 s\xc4\x85ra\xc5\xa1as, studija, kurianti film\xc4\x85, paminimas re\xc5\xbeisierius, jei jis jau yra buv\xc4\x99s puikiai \xc4\xafvertintas u\xc5\xbe savo ankstesnius darbus, ir kiti dalykai, galintys lemti s\xc4\x97kmingesnius pardavimus.'